Nyhedsbrev Sommeren 2017

Efter en særdeles vellykket vinter- og forårssæson, er aktiviteterne i TGU mere eller mindre lukket ned for sommeren. I dette nyhedsbrev vil jeg lige kort beskrive, hvad vi i hovedbestyrelsen har arbejdet med, det sidste halve års tid.

I samarbejde med Tømmeruphallen og Støtteforeningen har vi gennemført en foreningsundersøgelse for at få belyst hvilken vej vi skal løbe. Det er vigtigt for TGU og ikke mindst lokalsamfundet omkring Tømmeruphallen, at få hørt hvilke aktiviteter vi skal tilbyde. Det har været en spænende proces, hvor over 300 personer har deltaget. Hvad er der så kommet ud af det....?

Vi har analyseret alle svarene og kommet frem til følgende:

* E-Sport: Næsten 30 % af alle der har svaret på undersøgelsen har peget på e-sport som en interessant aktivitet i TGU.
* Gadeidræt: Her har omkring 30 % også vist interesse. Det skal dog lige nævnes, at vi ikke har været så specifikke, så resultatet er desværre ikke så brugbart, da gadeidræt jo kan være mange ting.
* Yoga: Har der også været en del der ønsker, at udøve i lokalområdet.
* Fitness & Styrketræning: Har der også været en del positive ønsker om.

Hvad gør TGU så på kort og lidt længere sigt.

Lige nu og her har vi sat alle sejl i på at oprette en e-sports afdeling under TGU. Vi at fundet en lille håndfuld ildsjæle der gerne vil deltage i arbejdet med at oprette og efterfølgende at drive en sådan afdeling. Vi er i gang med at søge penge til projektet, det er et kæmpe arbejde, så her er det godt vi har vores foreningskoordinator til at gå forrest. Der arbejdes på, at være klar i løbet af efteråret.

Vi har også søgt efter en Yoga-instruktør. Her har vi desværre ikke endnu fundet den rette til opgaven, men vi fortsætter med at lede. Så hvis du er yoga-instruktør eller kender en der er, så giv endelig lyd fra dig, der er en masse der gerne vil dyrke yoga i Tømmeruphallen.

På lidt længere sigt, vil vi forsøge, at få etableret en løberute med diverse forhindringer. Ruten kunne jo gå igennem den skønne natur, der er i bakkerne omkring Tømmerup og Kåstrup.

Med hensyn til gadeidræt skal vi have belyst hvilke behov der reelt er. Er det en koldhal med parkur, street fodbold og- basket, ramper til skatere, eller noget helt andet.

Den 29. marts 2018 (Skærtorsdag) har TGU 150 års jubilæum. På selve dagen vil der være nogle aktiviteter og dagen afsluttes med en stor jubilæumsfest i hallen, for hele familien. Vi glæder os rigtigt meget, så sæt allerede dage af nu, så du/I kan være med til at fejre den store dag.

God sommer til jer alle

Søren Gammelby Jensen

Formand TGU